ผลักดันข้าวหอมมะลิทุ่งกุลาร้องไห้ ชาใบข้าว ขยายตลาดส่งออกทั้งในประเทศและต่างประเทศ
นายสินิตย์ เลิศไกร รัฐมนตรีช่วยว่าการกระทรวงพาณิชย์ เปิดเผยว่า จากการลงพื้นที่ติดตามการดำเนินนโนบายต่างๆ ของกระทรวงพาณิชย์ พร้อมได้หารือกับกลุ่มวิสาหกิจชุมชน กลุ่มส่งเสริมอาชีพบ้านเหม้า อำเภอสุวรรณภูมิ จังหวัดร้อยเอ็ด ซึ่งเป็นกลุ่มเกษตรกรที่ประสบความสำเร็จในการเพิ่มมูลค่าสินค้าข้าวในรูปแบบเกษตรอินทรีย์ โดยมีการขึ้นทะเบียนสิ่งบ่งชี้ทางภูมิศาสตร์ หรือ GI ของสินค้าข้าวหอมมะลิและมีการนำนวัตกรรม งานวิจัยและเทคโนโลยีมาพัฒนาต่อยอดสินค้าข้าวเพื่อสร้างมูลค่า นอกจากนี้ ยังพัฒนาสินค้าให้ได้รับการรับรองมาตรฐานเกษตรอินทรีย์ GAP และ อย. ทั้งการผลิตและการแปรรูป ซึ่งเป็นตัวอย่างที่ดีให้กับเกษตรกร ที่ต้องการยกระดับสินค้าให้สามารถตอบโจทย์ผู้บริโภคยุคใหม่ ที่ให้ความสำคัญกับสินค้าที่มีคุณภาพและความปลอดภัยโอกาสนี้ได้รับฟังความต้องการของเกษตรกรเรื่องสถานการณ์การผลิต การค้าของสินค้าข้าวและผลิตภัณฑ์แปรรูปจากข้าว รวมทั้งแนะนำการทำตลาดในประเทศและต่างประเทศ เพื่อสร้างอาชีพและรายได้ให้เกษตรกรอย่างมั่นคงในระยะยาว โดยกระทรวงพาณิชย์พร้อมช่วยสนับสนุนเกษตรกร เพื่อเพิ่มช่องทางการจำหน่ายทั้งตลาดในประเทศและต่างประเทศ รวมทั้งให้ความรู้เรื่องการส่งออกและการใช้ประโยชน์จากความตกลงการค้าเสรี หรือ FTA เพื่อเพิ่มโอกาสทางการแข่งขัน โดยเฉพาะข้าวหอมมะลิจากทุ่งกุลาร้องไห้ ชาใบข้าวหอมมะลิอินทรีย์ และสินค้านวัตกรรมข้าวของจังหวัดร้อยเอ็ด ให้สามารถวางจำหน่ายได้ทั่วประเทศและขยายส่งออกตลาดต่างประเทศได้มากขึ้น รวมทั้งเพิ่มช่องทางจำหน่ายบนตลาดออนไลน์ได้อีกด้วย